MTC บินลัดฟ้าโรดโชว์“ฮ่องกง-สิงคโปร์”13-14มิ.ย.62 แย้มแผนปล่อยกู้เช่าซื้อหนุนกำไรโตติดปีก
MTC บินลัดฟ้าโรดโชว์ “ฮ่องกง-สิงคโปร์” 13-14 มิ.ย.62 แย้มแผนปล่อยกู้เช่าซื้อหนุนกำไรโตติดปีก
MTC บินลัดฟ้าโรดโชว์ “ฮ่องกง-สิงคโปร์” 13-14 มิ.ย.62 แย้มแผนปล่อยกู้เช่าซื้อหนุนกำไรโตติดปีก
12 มิ.ย. 2562

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า บริษัทเตรียมเดินทางไปร่วมงาน Thai Corporate Day ที่ประเทศฮ่องกงและสิงคโปร์ ระหว่างวันที่ 13-14 มิถุนายน 2562 นี้ โดยมีนายปริทัศน์ เพชรอำไพ รองกรรมการผู้จัดการ ของบริษัทฯร่วมให้ข้อมูลตัวแทนจากกองทุนชั้นนำ 10 กองทุน ที่เข้ามาอัพเดทข้อมูลธุรกิจ และแผนการดำเนินงานในอนาคต โดยงานดังกล่าวจัดโดยบริษัทหลักทรัพย์ บัวหลวง จำกัด  (มหาชน) และ บริษัท มอร์แกน สแตนลีย์ (ประเทศสิงคโปร์) จำกัด
“มั่นใจว่าการเดินทางไปโรดโชว์ในครั้งนี้จะได้รับการตอบรับที่ดีจากกองทุนชั้นนำจากฮ่องกง และสิงคโปร์ อย่างดีเยี่ยม เช่นเดียวกับทุกๆ เวทีที่ MTC ไป เนื่องจากผลการดำเนินงานของบริษัทฯเติบโตอย่างแข็งแกร่ง และเป็นไปตามแผนงานที่วางไว้ เห็นได้จากยอดปล่อยสินเชื่อ รายได้และกำไร ที่ทำสถิติสูงสุดใหม่ต่อเนื่อง ในฐานะผู้นำตลาดสินเชื่อทะเบียนรถจักรยานยนต์และนาโนไฟแนนซ์ของเมืองไทย” นายชูชาติ กล่าว
สำหรับแผนการดำเนินงานในช่วงครึ่งปีหลัง บริษัทฯเตรียมขยายการให้บริการปล่อยสินเชื่อเช่าซื้อรถจักรยานยนต์ เพื่อต่อยอดธุรกิจ และตอบสนองความต้องการลูกค้าอย่างครบวงจร จากฐานลูกค้าเก่าที่มีกว่า 2 ล้านรายทั่วประเทศ ซึ่งมั่นใจว่าจะช่วยผลักดันรายได้ในปี 2563 เติบโตอย่างมีนัยสำคัญ
ประธานกรรมการบริหาร MTC คาดว่ายอดปล่อยสินเชื่อใหม่ในปี 2562 จะเติบโตกว่า 35% หรือคิดเป็นเม็ดเงินปล่อยใหม่ 90,000-100,000 ล้านบาท ผลักดันรายได้และกำไรในปีนี้ นิวไฮต่อเนื่อง และวางเป้าหมายคุมสัดส่วนหนี้ที่ไม่ก่อให้เกิดรายได้ (NPL) ไม่เกิน 2% จากปัจจุบันอยู่ที่ 1.04% ขณะที่แผนเปิดสาขาในปีนี้ยังคงเป้าที่ 600 สาขา  ที่ผ่านมามีการเปิดสาขาใหม่แล้ว 364 สาขา หรือ มีสาขารวมแล้ว 3,643 สาขา โดยคาดว่าสิ้นปีนี้จะมีสาขาทั้งหมด 3,900 สาขา และในปี 2563 จะมีสาขาเป็น 4,500 สาขา ทั่วประเทศ